2014. gada Latvijas čempionāts šahā

**2014. gada Latvijas šaha čempionāts** - Latvijas šaha čempionāts vīriešiem un sievietēm, kas notika no 29. aprīļa līdz 5. maijam 2014. gadā Rīgā Latvijas Investīciju un attīstības aģentūras telpās (Pērses iela 2, 2. stāvs).

## Atlases sacensības
Čempionāta izspēles sistēma, salīdzinot ar iepriekšējiem gadiem, netika būtiski mainīta. Vīriešu turnīrā notika daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla un reģionālo sacensību uzvarētāji kvalificējas finālam. Tāpat finālam kvalificējas Latvijas 2014. gada U18 zēnu čempionāta pirmo divu vietu ieguvēji un U16 zēnu čempionāta pirmās vietas ieguvējs. No Latvijas 2014. gada senioru čempionāta finālā tika pirmās vietas ieguvējs, nevis divu pirmo vietu ieguvēji kā iepriekšējā gadā. Bez atlases vīriešu čempionāta finālā varēja piedalīties Latviju pārstāvoši šaha lielmeistari un starptautiskie meistari, kā arī Latvijas 2013. gada čempionāta pirmo desmit vietu ieguvēji.
Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz I sporta klasi.

### Latvijas vīriešu čempionāta ceturtdaļfināls
No 5. līdz 10. decembrim 2013. gadā Rīgas Šaha federācijas telpās notika Latvijas vīriešu čempionāta ceturtdaļfināla sacensības. Tās risinājās 8 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 34 dalībnieku konkurencē ar 6½ punktiem uzvaru izcīnīja Toms Kalniņš, otrajā vietā ar tikpat punktiem palika Aleksis Vīns, bet trešajā vietā pēc papildus koeficienta ierindojās Ģirts Lielmežs ar 5½ punktiem. Pirmo 10 vietu ieguvēji nodrošināja vietu čempionāta pusfinālā.

### Kurzemes reģionālā atlase
No 24. līdz 26. janvārim Liepājas kompleksās sporta skolas šaha nodaļas telpās notika Latvijas 2014. gada vīriešu čempionāta Kurzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 28 dalībnieku konkurencē uzvaru ar 6 punktiem izcīnīja Elhans Imanovs, otro vietu ar 5½ punktiem ieguva Vitālijs Daškevičs. Trešajā un ceturtajā vietā pēc papildus koeficienta ar 5 punktiem palika Sergejs Simčaks un Edmunds Beks. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

### Zemgales reģionālā atlase
No 7. līdz 9. martam Jēkabpils sporta centra telpās notika Latvijas 2014. gada vīriešu čempionāta Zemgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 60 minūtes visai partijai plus 10 sekundes par katru izdarīto gājienu. 22 dalībnieku konkurencē pirmo vietu ar 6½ punktiem dalīja Nikolajs Krilovs (uzvarētājs pēc papildus koeficienta) un Guntis Jankovskis. Trešajā vietā palika Klāvs Stabulnieks ar 5 punktiem, bet ceturto vietu ar 4½ punktiem ieguva Andis Ivoņins. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

### Latvijas 2014. gada jauniešu čempionāta fināli
No 17. līdz 21. martam Rīgas Šaha skolas telpās notika Latvijas jauniešu čempionāta fināli visās vecuma grupās. Apdomas laiks turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 10 dalībnieku konkurencē uzvarēja Dmitrijs Tokranovs, kas ieguva 8½ punktus no 9, un ieguva tiesības piedalīties Latvijas čempionāta finālā. Otrajā vietā ierindojās Oļegs Petrovskis ar 7 punktiem, bet trešo vietu ieņēma Roberts Ziediņš ar 5 punktiem. Abi ieguva tiesības spēlēt Latvijas čempionāta pusfinālā. U18 zēnu grupā 9 dalībnieku konkurencē jau otro gadu pēc kārtas par uzvarētāju kļuva Dmitrijs Starcevs, kas ieguva 6½ punktus no 9, bet otro vietu ar 6 punktiem dalīja uzreiz trīs dalībnieki, kuri pēc rezultātiem savstarpējās spēlēs sarindojās šādi: 2. Edmunds Beks, 3. Aleksis Vīns, 4. Oļegs Marutkins. D.Starcevs un E.Beks ieguva tiesības piedalīties Latvijas čempionāta finālā.

### Vidzemes reģionālā atlase
No 21. līdz 23. martam Siguldas Laurenču sākumskolas telpās notika Latvijas 2014. gada vīriešu čempionāta Vidzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 10 dalībnieku konkurencē uzvaru ar simtprocentīgu rezultātu - 7 punktiem izcīnīja Fjodors Poļakovs un ieguva vienīgo vietu čempionāta finālā. Otrajā vietā ar 4½ palika Visvaldis Gercāns un ieguva tiesības piedalīties čempionāta pusfinālā.

### Latvijas 2014. gada senioru čempionāts
No 21. līdz 23. martam Rīgas Šaha federācijas telpās notika Latvijas 2014. gada senioru čempionāts. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 20 sekundes par katru izdarīto gājienu. 42 dalībnieku konkurencē pirmo vietu ieguva Aivars Stašāns - 5½ punkti, pēc papildrādītājiem apsteidzot Jāni Daudzvārdi, kurš palika otrais ar 5½ punktiem. Trešajā vietā ierindojās Vitālijs Ļevčenkovs ar 5 punktiem. Uzvarētājs iekļuva Latvijas 2014. gada šaha čempionāta finālā.

### Latgales reģionālā atlase
No 4. līdz 6. aprīlim Daugavpils pilsētas šaha-dambretes klubā notika Latgales novada 2014. gada atklātais čempionāts šahā, kas vienlaicīgi bija Latvijas 2014. gada vīriešu čempionāta Latgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 20 dalībnieku konkurencē uzvaru ar 6½ punktiem uzvaru izcīnīja Ingemārs Jesse, otro vietu ar 6 punktiem ieguva Oļģerts Indričāns, bet trešo un ceturto vietu dalīja Ņikita Zuj-Zaikovskis un Vladimirs Novokščonovs - abiem pa 4½ punktiem. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

### Latvijas vīriešu čempionāta pusfināls
No 17. līdz 21. aprīlim Rīgas Šaha federācijas telpās notika Latvijas vīriešu čempionāta pusfināls. Tās risinājās pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. 22 dalībnieku konkurencē ar 7 punktiem uzvaru tāpat kā iepriekšējā čempionātā izcīnīja Kristaps Kalniņš (Pakšķis), otro vietu ieguva Lauris Laimiņš ar 6½ punktiem, bet trešajā vietā pēc papildus koeficienta ierindojās Egons Lavendelis ar 6 punktiem. Pirmo 10 vietu ieguvēji nodrošināja vietu čempionāta finālā.

## Turnīra gaita
Abi fināli noritēja pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Vīriešu turnīrā piedalījās 30 dalībnieki, kas sacentās 9 kārtās, bet sievietēm bija 12 dalībnieces un 7 kārtas.

### Vīrieši
* 1. kārta - Vīriešu čempionātā par favorītiem tika uzskatīti lielmeistari Igors Kovaļenko, Normunds Miezis, Arturs Neikšāns, Jevgeņijs Svešņikovs un Ilmārs Starostīts, kuri visi uzsāka turnīru ar uzvarām.
* 2. kārta - Savas otrās uzvaras izcīnīja Kovaļenko, Neikšāns un Miezis un ar 2 punktiem kļuva par līderiem.
* 3. kārta - Savstarpējās līderu cīņas beidzās neizšķirti un uzreiz septiņi turnīra dalībnieki dalīja pirmo vietu ar 2½ punktiem.
* 4. kārta - Līderu cīņās vienīgā rezultatīvā partija bija Jevgeņija Svešņikova uzvara pār Rolandu Bērziņu, kas uzvarētāju izvirzīja par vienīgo līderi ar 3½ punktiem. Šajā kārtā tika nospēlēta turnīra garākā partija, kurā Normunds Miezis piedzīvojumiem bagātā spēlē uzvarēja Dmitriju Tokranovu 106. gājienā.
* 5. kārta - Jevgeņijs Svešņikovs nospēlēja neizšķirti ar Igoru Kovaļenko, un to izmantoja Arturs Neikšāns, kas uzvarēja Rolandu Bērziņu un panāca līderi. Gan Svešņikovam, gan Neikšānam bija pa 4 punktiem.
* 6. kārta - Abu līderu partijā sekoja ātrs neizšķirts, un viņus panāca Igors Kovaļenko pēc uzvaras pār Normundu Miezi, kā arī Ilmārs Starostīts pēc uzvaras pār Jāni Visocki. Līderu kvartetam bija 4½ punktiem.
* 7. kārta - Par turnīra vienīgo līderi ar 5½ punktiem izvirzījās Arturs Neikšāns pēc uzvaras pār Ņikitu Meškovu. Igors Kovaļenko nespēja uzvarēt Ilmāru Starostītu, un viņus panāca Toms Kantāns un Guntis Jankovskis, kuri uzvarēja attiecīgi Egonu Lavendeli un Jevgeņiju Svešņikovu. Visiem otrās vietas dalītājiem bija 5 punkti.
* 8. kārta - Arturs Neikšāns nospēlēja neizšķirti ar Gunti Jankovski, un viņu panāca Igors Kovaļenko, kas galotnē realizēja minimālu pārsvaru pret Tomu Kantānu. Abiem līderiem bija 6 punkti. Aiz viņiem ar puspunkta atstarpi sekoja Guntis Jankovskis un Jevgeņijs Svešņikovs, kas pieveica Ilmāru Starostītu.
* 9. kārta - Pēdējā kārtā Igors Kovaļenko neatstāja nekādas cerības Guntim Jankovskim un otro gadu pēc kārtas kļuva par Latvijas čempionu šahā. Arturs Neikšāns nespēja uzveikt Verneru Putku un, atpaliekot no uzvarētāja par puspunktu, samierinājās ar sudraba medaļu. Trešo vietu spraigā cīņā nodrošināja starptautiskais meistars Toms Kantāns, kas turnīra pēdējā partijā uzvarēja Jevgeņiju Svešņikovu.

### Sievietes
* 1. kārta - Sieviešu čempionātā par favorītēm tika uzskatītas lielmeistares Laura Rogule, Ilze Bērziņa un starptautiskā meistare Katrīna Šķiņķe. Tomēr 1. kārtā vienīgi Rogulei izdevās gūt uzvaru, kamēr abām pārējām konkurentēm bija jāsamierinās ar punkta dalīšanu.
* 2. kārta - Laura Rogule izcīnīja otro uzvaru pēc kārtas un kļuva par vienīgo līderi. Svarīgu punktu ieguva Katrīna Šķiņķe pēc uzvaras pār Ilzi Bērziņu.
* 3. kārta - Laura Rogule nospēlēja neizšķirti ar Katrīnu Šķiņķi, un viņu panāca Elīna Otikova un Margarita Parhomenko. Visām trim līderēm bija 2½ punkti.
* 4. kārta - Līderu partijās pēc saspringtas cīņas Laura Rogule cīnījās neizšķirti ar Elīnu Otikovu, bet Katrīna Šķiņķe uzvarēja Margaritu Parhomenko. Joprojām saglabājās līderu trijotne, jo Rogulei, Otikovai un Šķiņķei bija pa 3 punktiem.
* 5. kārta - Laura Rogule uzvarēja Margaritu Parhomenko, bet Katrīna Šķiņķe - Elīnu Otikovu. Pēc šīm uzvarām abām līderēm bija pa 4 punktiem.
* 6. kārta - Laura Rogule ātri vienojās par neizšķirtu ar Ilzi Bērziņu, un to izmantoja Katrīna Šķiņķe, kas uzvarēja Līgu Unguri un kļuva par vienīgo līderi ar 5 punktiem. Puspunktu no viņas atpalika Rogule.
* 7. kārta - Gan Katrīna Šķiņķe, gan Laura Rogule viegli uzvarēja savas pretinieces. Par Latvijas šaha čempioni pirmo reizi kļuva Katrīna Šķiņķe, otro vietu ieguva Laura Rogule, bet trešajā vietā pēc uzvaras pār Elīnu Otikovu ierindojās Ilze Bērziņa.

## Latvijas vīriešu šaha čempionāta turnīra tabula
:

## Latvijas sieviešu šaha čempionāta turnīra tabula

:

## Atsauces

## Ārējās saites
*  2014. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2014. gada vīriešu čempionāta Kurzemes reģionālā atlase vietnē chess-results.com
*  Latvijas 2014. gada vīriešu čempionāta Zemgales reģionālā atlase vietnē chess-results.com
*  Latvijas jauniešu 2014. gada čempionāta fināls U16 zēnu grupā vietnē chess-results.com
*  Latvijas jauniešu 2014. gada čempionāta fināls U18 zēnu grupā vietnē chess-results.com
*  Latvijas 2014. gada vīriešu čempionāta Vidzemes reģionālā atlase vietnē chess-results.com
*  Latvijas 2014. gada senioru čempionāts vietnē chess-results.com
*  Latvijas 2014. gada vīriešu čempionāta Latgales reģionālā atlase vietnē chess-results.com
*  2014. gada Latvijas vīriešu šaha čempionāta pusfināls vietnē chess-results.com
*  2014. gada Latvijas vīriešu šaha čempionāts vietnē chess-results.com
*  2014. gada Latvijas sieviešu šaha čempionāts vietnē chess-results.com